钦定古今图书集成/明伦汇编/官常典/第246卷 > 高仪
## 钦定古今图书集成/明伦汇编/官常典/第246卷 > 高仪

按《明外史高拱传》：“仪字子象，钱塘人。嘉靖二十年进
士。选庶吉士，授编修。历侍讲学士，掌南京翰林院。召
为太常卿，掌国子监事。擢礼部右侍郎，改吏部教习
庶吉士，代高拱为礼部尚书。穆宗即位，诸大典礼皆
仪所酌定。世宗遗命，郊社及祔享祔葬诸礼，悉稽祖
制更定仪乃会廷臣议，天地分祀不必改，既祭先农
不当复行。祈谷西苑帝社、帝稷。睿宗明堂配天，与玉
芝宫专祀，当废。孝洁皇后当祔庙，别祀孝烈于他所。”
帝皆报可。既而中官李芳复请天地合祀如洪武制。
御史张槚请易皇极诸殿名，尽复其旧仪。皆持不可。
帝践阼四月，未召对，大臣仪屡请。隆庆二年正月飨
太庙。帝将遣代。仪偕僚属谏。阁臣亦以为言，乃亲祀
如礼。庆府辅国将军缙𤏳请袭王爵，仪执不从。太子
生七龄，仪疏请出阁。帝命待十龄行之。诏取光禄银
二十万两，仪力争。初，世宗崇道教，太常多滥员，仪奏
汰四十八人。寺卿陈庆奏供事乏缺，仪坚持不可。掌
礼部四年，每岁暮，类奏四方灾异。遇事秉礼循法，居
职甚称。引疾，章六上，卒见留。会御史傅宠以先帝时
撰文叩坛事，劾仪四疏求去。乃加太子少保，驰传归。
归二年，用高拱荐，命以故官侍东宫讲读，掌詹事府。
六年四月诏兼文渊阁大学士，入阁办事。逾月，帝崩，
预顾命。及拱为张居正所逐，仪已病，太息而已。未几
卒。赠太子太保，谥文端。仪性𥳑静，寡嗜好，室无妾媵。
旧庐毁于火，终身假馆于人，及殁，几无以殓。